Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljevanju: ZUJIK), 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: pravilnik) in Resolucije o nacionalnem programu za jezikovno politiko 2021–2025 (Uradni list RS, št. 94/21) Ministrstvo za kulturo objavlja

**Javni razpis** **za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2023**

**(v nadaljevanju: javni razpis, oznaka JR-PROMOCIJA-SJ-23)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljevanju: ministrstvo).

1. **Predmet in področje javnega razpisa**

**2.1 Predmet javnega razpisa:**

**Slovenščina v vsakdanji rabi** **– ozaveščanje o jezikovnih izbirah in krepitev jezikovne zmožnosti**

Sofinancirani bodo projekti, kot so večmedijski projekti, prireditve, tekmovanja, natečaji in druge oblike jezikovnega ustvarjanja, svetovanja, usposabljanja, izobraževanja in raziskovanja, ki vključujejo eno ali več navedenih vsebin:

* promoviranje slovenščine z razvijanjem jezikovne zmožnosti, krepitvijo zavesti o jeziku in jezikovnih pravicah ter vključevanjem informacij in komunikacije v slovenščini v tistih okoljih in situacijah, kjer ni prisotna ali ni ustrezno prisotna;
* spodbujanje uporabe jezikovnih portalov in portalov, ki krepijo jezikovno zmožnost in vključujejo vsebine iz prve alineje pri uporabnikih in uporabnicah slovenščine;
* izpopolnjevanje jezikovne zmožnosti v slovenščini in izboljšanje bralne pismenosti tudi pri uporabnikih in uporabnicah slovenskega znakovnega jezika in jezika gluhoslepih.

**2.2 Področje javnega razpisa**

Področje javnega razpisa je predstavljanje, uveljavljanje in razvoj slovenskega jezika ter njegova promocija. Oblikovanje skupnosti samostojnih govork in govorcev oziroma uporabnikov in uporabnic z razvito jezikovno zmožnostjo v slovenščini in visoko stopnjo jezikovne samozavesti je med osrednjimi cilji jezikovne politike.

1. **Namen in cilji javnega razpisa**

Namen javnega razpisa je promocija slovenskega jezika s spodbujanjem besedilnih spretnosti in bralne pismenosti uporabnikov in uporabnic slovenskega jezika, ozaveščanje o pomenu in vlogi slovenščine v javnem življenju ter spodbujanje uporabe jezikovnih portalov in spletnih portalov, ki razvijajo bralno pismenost.

Cilji javnega razpisa so:

* izboljšane jezikovne zmožnosti uporabnic in uporabnikov slovenščine,
* boljša bralna pismenost v povezavi z jezikovno zmožnostjo,
* izboljšane besedilne spretnosti ter zmožnost sporočanja in sporazumevanja pri uporabnicah in uporabnikih slovenščine,
* množična in ozaveščena raba jezikovnih portalov.

**Prednost pri izbiri in sofinanciranju bodo imeli projekti, ki bodo****uporabnike in uporabnice slovenščine aktivno vključevali v projektne dejavnosti.** V skladu z merili o ocenjevanju bodo ti projekti prejeli višje število točk.

**Kazalniki**

V prijavnem obrazcu mora prijavitelj določiti kazalnik, tj. okvirno število oseb iz ciljne skupine, ki bodo aktivno vključene v projektne dejavnosti. Kazalnikov je lahko več (na primer število mladih in/ali število odraslih, aktivno vključenih v projekt, število mentorjev oziroma mentoric). Prijavitelj se z oddajo vloge zaveže, da bo kazalnik oziroma kazalnike izpolnjeval. Kazalniki bodo predmet pogodbe, o njihovem doseganju bo upravičenec poročal pri oddaji zahtevka za izplačilo.

1. **Pogoji za sodelovanje na javnem razpisu**
	1. **Splošni pogoji**

**Upravičene osebe javnega razpisa** so nevladne organizacije (v nadaljnjem besedilu: NVO). Za namen tega javnega razpisa je NVO društvo, zavod, zadruga ali druga nevladna organizacija, ki ni organizirana kot politična stranka, cerkev ali druga verska skupnost, sindikat ali zbornica. Upravičenci tega javnega razpisa so tudi samostojni podjetniki.

Prijavitelj (upravičena oseba), ki kandidira na javnem razpisu, mora izpolnjevati naslednje splošne pogoje:

* je pravna oseba ali samostojni podjetnik, ki je ustrezno registrirana oziroma registriran za opravljanje dejavnosti na področju javnega razpisa, v katero sodi predlagani projekt (jezikovna ustvarjalnost, strokovno svetovanje, izpopolnjevanje, usposabljanje, izobraževanje ali raziskovalna dejavnost – ena od naštetih), ali za dejavnosti na področju kulture (ministrstvo bo ustreznost registracije preverilo v uradnih evidencah),
* ima poravnane obveznosti, davke in prispevke do Republike Slovenije na dan oddaje vloge; dokazilo: potrdilo o plačanih davkih in drugih obveznih dajatvah, ki ga prijavitelj pridobi pri Finančni upravi Republike Slovenije, ali podpisano pooblastilo, da lahko ministrstvo pridobi te podatke,
* ima v času prijave na javni razpis izpolnjene in poravnane vse obveznosti do Ministrstva za kulturo,
* iz javno dostopnih evidenc AJPES in spletnega servisa Prva bonitetna agencija d.o.o. <http://www.ebonitete.si/> je razvidno, da na dan zaključka razpisnega roka posluje brez blokiranega tekočega računa,
* dovoljuje objavo osebnih podatkov z namenom objave rezultatov javnega razpisa na spletni strani ministrstva skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US,102/15, 7/18 in 141/22) in Zakonom o varstvu osebnih podatkov (Uradni list RS, št. [86/04](http://www.uradni-list.si/1/objava.jsp?sop=2004-01-3836), [113/05](http://www.uradni-list.si/1/objava.jsp?sop=2005-01-5005) – ZInfP, [51/07](http://www.uradni-list.si/1/objava.jsp?sop=2007-01-2719) – ZUstS-A, [67/07](http://www.uradni-list.si/1/objava.jsp?sop=2007-01-3701) in [177/20](http://www.uradni-list.si/1/objava.jsp?sop=2020-01-3110)),
* na javni razpis prijavlja samo en projekt; če bo prijavitelj predložil več projektov za sofinanciranje, bo upoštevan tisti, ki bo na ministrstvu evidentiran kot prvoprispeli,
* s prijavljenim projektom ne kandidira na katerem koli drugem javnem razpisu ali pozivu,
* prijavljeni projekt še ni prejel sredstev za izvedbo iz drugih javnih virov,
* prijavlja projekt, za katerega zaproša najmanj 4.000,00 evrov in največ 10.000,00 evrov,
* prihodki projekta so enaki odhodkom projekta,
* prijavitelj mora v vlogi predstaviti načrt promocije rezultatov projekta in
* projektna skupina prijavitelja je sestavljena iz največ 6 članov z izkušnjami in referencami iz razpisanega predmeta in področja javnega razpisa; dokazilo: priloga št. 1, gl. točko 12 besedila tega javnega razpisa.

Projektna skupina je jedro projekta. Člani projektne skupine projekt načrtujejo in razvijajo, izvajajo pa ga sami in/ali s pomočjo drugih sodelavcev ali celo zunanjih izvajalcev.

* 1. **Posebni pogoji**

Prijavitelj mora poleg splošnih pogojev, ki jih določa točka 4.1 besedila tega javnega razpisa, izpolnjevati še naslednje pogoje:

* prijavitelj mora izkazati izkušnje in reference na področju vsebin, opredeljenih v točki 2.1 besedila tega javnega razpisa,
* prijavitelj mora prijaviti projekt v skladu z namenom in cilji tega javnega razpisa.

**Vsebinsko neustrezne vloge bo Strokovna komisija za slovenski jezik** (v nadaljevanju: strokovna komisija), imenovana s sklepom ministrice za kulturo št. 012-42/2022-3340-19 z dne 9. 11. 2022, **izločila in jih ne bo ocenila po merilih za ocenjevanje**.

Prijavitelj poda izjave o izpolnjevanju pogojev iz točke 4.1 v predpisanem prijavnem obrazcu v spletni aplikaciji eJR. Če ministrstvo naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku. Prijavitelj vlogi priloži potrdilo FURS o poravnanih obveznostih, davkih in prispevkih do Republike Slovenije (zaželeno zaradi hitrejšega postopka) ali pa podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc.

Prijavitelj mora ves čas trajanja projekta izpolnjevati splošne in posebne pogoje. **Posebne pogoje pred ocenjevanjem preveri strokovna komisija.**

1. **Merila in ocenjevanje vlog**

Vloge, za katere bo ugotovljeno, da izpolnjujejo vse splošne in posebne pogoje v skladu z določili tega javnega razpisa in razpisne dokumentacije ter vsebinsko ustrezajo namenu in ciljem javnega razpisa, bo ocenila strokovna komisija.

**5.1 Merila za ocenjevanje**

Strokovna komisija bo vloge ocenila v okviru naslednje lestvice:

|  |  |  |  |
| --- | --- | --- | --- |
| **Opis ocene** | **Točke od 0 do 4** | **Točke od 0 do 8** | **Točke od 0 do 16** |
| Zelo dobro, odlično | 4 | 8 | 16 |
| Ustrezno | 3 | 6 | 12 |
| Delno ustrezno | 2 | 4 | 8 |
| Pogojno sprejemljivo | 1 | 2 | 4 |
| Neustrezno, nesprejemljivo, slabo | 0 | 0 | 0 |

Merila so ovrednotena s točkami, tako da je pri posameznem  merilu  navedeno najvišje možno število točk, ki jih v njegovem okviru lahko prejme posamezni projekt. Najnižje število točk znotraj posameznega merila je 0 točk. Najvišji seštevek dosegljivih točk za projekt je 100 točk.

Za podmerilo 4.1 velja naslednja lestvica:

|  |  |
| --- | --- |
| **Opis ocene** | **Točke od 0 do 8** |
| 5 ali več referenc | 8 |
| 4 reference | 6 |
| 3 reference | 4 |
| 2 referenci | 2 |
| 0 ali 1 referenca | 0 |

Ocena pri podmerilu 4.2 odraža skupno oceno strokovnih izkušenj in drugih referenc članov oziroma članic projektne skupine, in sicer od ocene 0 za slabo prepričljivost in kakovost strokovnih izkušenj in drugih referenc na predmetnem področju do ocene 8 za odlično prepričljivost in kakovost.

Pri podmerilih 1.2 in 4.3 je mogoče ugotoviti samo (ne)izpolnjevanje zahtevanega, zato komisija za ocenjevanje vlog v skladu s tem v takšnih primerih dodeli samo 0 ali 8 točk oziroma 4 točke.

| **Merilo** | **Največje možno št. točk** |
| --- | --- |
| **1 Ustreznost projekta – utemeljitev skladnosti namena in ciljev projekta z namenom in cilji razpisa**  | **28** |
| * 1. Namen in cilji projekta so vsebinsko jasno in natančno opredeljeni in usklajeni z namenom in cilji razpisa.
 | 4 |
| * 1. Načrt projekta izkazuje aktivno vključevanje uporabnikov in uporabnic slovenščine v projektne dejavnosti.

**(Pri tem podmerilu je mogoče doseči 0 ali 8 točk.)** | 8 |
| * 1. Projekt izkazuje kakovostno vsebinsko zasnovo (teoretična, metodološka in gradivna utemeljitev s predvidenimi cilji).
 | 16 |

|  |  |
| --- | --- |
| **2 Izvedljivost projekta – preglednost načrtovanih dejavnosti ter utemeljitev primernosti načrtovanih dejavnosti in/ali metod dela za doseganje ciljev projekta** | **20** |
| 2.1 Delovni načrt projekta je logičen in primerno strukturiran. Načrtovane dejavnosti so smotrne, natančno opredeljene, usklajene, uravnotežene, ustrezno razdelane in ustrezajo ciljem projekta. | 16 |
| 2.2 Terminski načrt dejavnosti je ustrezen in izvedljiv. | 4 |

|  |  |
| --- | --- |
| **3 Ustreznost finančnega načrta, racionalnost in stroškovna učinkovitost projekta** | **24** |
| 3.1 Konstrukcija stroškov je v finančnem načrtu podrobno utemeljena in pregledna.  | 8 |
| 3.2 Predvidena sredstva po kategorijah zagotavljajo učinkovito izvedbo projekta, predvideni stroški so skladni so skladni z načrtovanimi dejavnostmi. Poraba finančnih sredstev je v splošnem primerno ocenjena in racionalna. | 16 |

|  |  |
| --- | --- |
| **4 Usposobljenost prijavitelja in izvajalcev za izvedbo projekta** | **20** |
| 4.1 Izkušnje prijavitelja pri izvajanju primerljivih projektov v zadnjih petih letih. | 8 |
| 4.2 Projektna skupina ima ustrezne (prepričljive in kakovostne) strokovne izkušnje in druge reference glede na vsebino projekta v zadnjih petih letih. | 8 |
| 4.3 Prijavitelj ima status društva ali druge pravne osebe zasebnega prava v javnem interesu na področju kulture[[1]](#footnote-1). **(Pri tem podmerilu je mogoče doseči 0 točk ali 4 točke.)** | 4 |

|  |  |
| --- | --- |
| **5 Predstavitev dejavnosti za promocijo projekta – načrt informiranja in komuniciranja z javnostjo** | **8** |
| 5.1 Načrtovane dejavnosti informiranja in komuniciranja z javnostjo o projektu so raznolike, inovativne in primerne vsebini projekta.  | 4 |
| 5.2 Iz načrta informiranja in komuniciranja z javnostjo prepričljivo izhaja, da bodo načrtovane dejavnosti informiranja in komuniciranja dosegle širšo zainteresirano javnost. | 4 |

**5.2 Postopek izbora vlog**

Vloge bodo ocenjevalci ocenili ločeno v elektronskem ocenjevalnem obrazcu, in sicer tako, da vsako vlogo ocenijo vsi člani strokovne komisije oziroma najmanj trije (v primeru izločitve zaradi konflikta interesov). Pri oblikovanju skupne ocene se izračunata tako povprečje posameznih meril kot tudi povprečje končne ocene. **Končna ocena se bo oblikovala na podlagi povprečja vseh ocen kot celo število**, pri čemer se polovica in več odstotne točke zaokroži navzgor, manj kot polovica pa navzdol.

Vloga je pozitivno ocenjena, če doseže vsaj 75 točk, pri čemer mora pri vsakem merilu doseči vsaj polovico predvidenih točk. **V nasprotnem primeru bo vloga zavrnjena in ne bo upravičena do sredstev razpisa ne glede na končno skupno oceno.**

**Izbrani bodo tisti projekti, ki bodo v postopku izbire ovrednoteni višje, in sicer do porabe sredstev.** Če je preostanek sredstev prenizek za celotno sofinanciranje projekta, ki je naslednji na vrsti za sofinanciranje, se prijavitelju tega projekta lahko ponudi višina sredstev, ki ostanejo na razpolago. V primeru zavrnitve lahko ministrstvo preostala razpoložljiva sredstva ponudi naslednjemu najvišje pozitivno ocenjenemu projektu. Dokončni izbor projektov, ki bodo sprejeti v sofinanciranje, bo opravljen v skladu z razpoložljivimi finančnimi sredstvi (do porabe sredstev).

Če bo strokovna komisija ugotovila, da sta na javni razpis prijavljena dva (ali več) istovrstna projekta, bo ministrstvo sofinanciralo in dodelilo sredstva le projektu, ki bo med njima (njimi) dosegel večje število točk.

Strokovna komisija bo izmed vlog, ki bodo dosegle enako število točk, dala prednost vlogi, ki bo dosegla več točk pri 1. merilu. Če bodo vloge tudi pri 1. merilu dosegle enako število točk, se kot naslednje prednostno merilo upošteva 2. merilo, nato 3. merilo, nato 4. merilo in nazadnje 5. merilo. Če bodo vloge pri vseh merilih dosegle enako število točk, bo imela prednost vloga, ki je bila prva evidentirana v informacijskem sistemu ministrstva, ne glede na način oddaje. Če tudi tega ne bo moč nedvoumno določiti, se odloči z žrebom, ki ga opravi komisija.

1. **Vrednost razpoložljivih sredstev**

Skupna okvirna višina sredstev za izvedbo enoletnega javnega razpisa je 60.000,00 evrov.

Za posamezni projekt se lahko dodeli najmanj 4.000,00 oziroma največ 10.000,00 evrov.

Sredstva so predvidena na proračunski postavki 131098 ­– Promocija in razvoj slovenskega jezika v letu 2023. Višina sredstev je vezana na proračunske zmogljivosti Ministrstva za kulturo, to pomeni, da se lahko višina, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega javnega razpisa obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve njegovih ciljev, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

Če se poveča obseg sredstev javnega razpisa z oznako JR-PROMOCIJA-SJ-23, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Višina sofinanciranja in upravičeni stroški**

Projekt se lahko financira do 100-odstotne vrednosti upravičenih stroškov, ki bodo uveljavljeni in izkazani. Dodeljena proračunska sredstva se bodo izplačala na podlagi izstavljenega zahtevka za izplačilo, ki mu bo priloženo vsebinsko in finančno poročilo, iz katerega bodo razvidni posamezni upravičeni stroški izvedbe projekta.

Upravičeni stroški za sofinanciranje s strani ministrstva so sestavljeni **izključno iz upravičenih stroškov, navedenih v vlogi prijavitelja na javni razpis**. Upravičeni stroški so tisti, ki:

* izhajajo iz predmeta pogodbe,
* so nujno potrebni za kakovostno izvedbo (so)financiranega projekta in so vezani na izvedbo projekta (na izvedbo vsebine),
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v vlogi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Med upravičene stroške štejejo:

* stroški plač in povračil stroškov v zvezi z delom:
	1. plače,
	2. stroški za službena potovanja,
* stroški storitev zunanjih izvajalcev:
	1. študentsko delo,
	2. delo po avtorski pogodbi,
	3. delo po podjemni pogodbi,
	4. delo po pogodbi o opravljanju storitev,
* stroški materiala (navedite, kateri, npr. izposoje, nakupa gradiva),
* drugi stroški, vezani na izvedbo projekta (navedite, kateri).

Med stroške storitev zunanjih izvajalcev sodijo tudi stroški promocije, če jo izvajajo zunanji izvajalci. Povračila za prevoz na delo so upravičena samo v primeru delovnega razmerja (plače), v primeru avtorskih in podjemnih pogodb ter študentskega dela morajo biti stroški prevoza vključeni v honorar.

Investicije, investicijsko vzdrževanje, nakup pisarniške opreme in gostinske storitve **niso upravičeni stroški**. Neupravičeni stroški niso predmet (so)financiranja, prijavitelj jih krije sam in jih tudi ne sme navajati v finančni konstrukciji. Če bo prijavitelj v finančni konstrukciji navedel tudi neupravičene stroške, se bo v primeru, da bo izbran za sofinanciranje, vrednost projekta znižala za višino v finančni konstrukciji navedenih neupravičenih stroškov.

1. **Obdobje za porabo dodeljenih sredstev**

Obdobje upravičenosti stroškov in izdatkov na javnem razpisu **se začne z datumom podpisa pogodbe in traja do 31. 10. 2023.** Izbrani prijavitelj mora poročilo o izvajanju projekta in zahtevek za izplačilo oddati najpozneje do 15. novembra 2023.

1. **Razpisni rok**

Besedilo javnega razpisa z oznakoJR-PROMOCIJA-SJ-23 se objavi na spletni strani Ministrstva za kulturo (<https://www.gov.si/drzavni-organi/ministrstva/ministrstvo-za-kulturo/>), obvestilo o objavi pa tudi v Uradnem listu RS. Razpis se zaključi **13. 2. 2023**.

1. **Razpisna dokumentacija**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web> (v nadaljnjem besedilu: elektronski prijavni obrazec),
* finančni načrt (priloga elektronskega prijavnega obrazca),
* osnutek pogodbe o sofinanciranju projekta in
* vzorec soglasja za pridobitev podatkov iz uradnih evidenc.
1. **Vpogled v razpisno dokumentacijo**

Zainteresirane osebe se lahko v času odprtega razpisa seznanijo z razpisno dokumentacijo na spletnem naslovu Ministrstva za kulturo na naslednji povezavi: <https://www.gov.si/drzavni-organi/ministrstva/ministrstvo-za-kulturo/javne-objave/>.

1. **Sestava vloge**
2. Izpolnjen elektronski prijavni obrazec, ki vključuje:
* osnovne podatke o prijavitelju in projektu,
* vsebinsko predstavitev projekta,
* finančni načrt projekta, razdeljen po posameznih aktivnostih (priloga elektronskega prijavnega obrazca),
* predstavitev strokovne usposobljenosti prijavitelja,
* navedbo članov projektne skupine in njihovih strokovnih izkušenj,
* predstavitev dejavnosti za promocijo projekta in
* izjave prijavitelja o izpolnjevanju in sprejemanju razpisnih pogojev.
1. Obvezne priloge prijavitelja:
* **priloga št. 1:** življenjepisi s predstavitvijo strokovnih izkušenj vodje in članov projektne skupine (gl. pod 2 v točki 12.1 besedila tega javnega razpisa),
* **priloga št. 2\*:**
	1. potrdilo FURS, da ima prijavitelj poravnane obveznosti, davke in prispevke do Republike Slovenije – potrdilo ne sme biti starejše od datuma objave javnega razpisa,

**ALI**

* 1. podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (priloga razpisne dokumentacije).

**12.1 Predstavitev strokovne usposobljenosti**

1. Predstavitev strokovne usposobljenosti mora vsebovati:
* navedbo strokovnih izkušenj prijavitelja na vsebinskem področju razpisa, navedenem v točki 2.1 besedila javnega razpisa ter
* navedbo strokovnega koordinatorja (vodje) projekta in drugih članov projektne skupine ter njihove strokovne izkušnje.
1. Obvezna priloga je **življenjepis članov projektne skupine** z navedbo njihovih strokovnih izkušenj (obvezno v slovenščini):
* strokovna znanja, ki so relevantna glede na vsebino projekta (na področju promocije slovenskega jezika, jezikovnih virov in tehnologij, izvajanja usposabljanja in izobraževanja na področju slovenskega jezika, jezikovnega svetovanja ipd.),
* sodelovanje v primerljivih projektih in
* dokazila o drugih referencah na področju/področjih, na katerih bo prijavljeni član projektne skupine deloval (npr. bibliografija).

Če reference članov projektne skupine dokazujete z bibliografijo, lahko navedete ustrezne e-povezave do bibliografije posameznika iz javnodostopnih evidenc (npr. Cobiss, Sicris) ali priložite fizične izpise bibliografij za vsakega člana projektne skupine.

**Če navedeni strokovnjaki niso zaposleni pri prijavitelju, mora biti življenjepisu priloženo ustrezno dokazilo (pisni dogovor, sporazum o sodelovanju ipd.)**, s katerim se dokazuje, da bodo dejansko vključeni v delo pri projektu.

1. **Oddaja vlog**

Vloge morajo biti izpolnjene na elektronskem prijavnem obrazcu, dostopnem na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web), in morajo vsebovati vse zahtevane priloge in podatke, določene v razpisni dokumentaciji. Oddane oziroma predložene pa morajo biti na enega od načinov, opredeljenih v točkah 13.1 in 13.2.

**Prijaviteljem svetujemo, da vlog ne oddajajo zadnji dan razpisnega roka, ker lahko pride do preobremenjenosti strežnika.**

Prijavitelji lahko do preteka razpisnega roka vloge dopolnjujejo oziroma spreminjajo, upoštevana bo zadnja pravočasno poslana oziroma prispela vloga oziroma njena sprememba ali dopolnitev.

**13.1 Oddaja elektronsko podpisane vloge**

Vlogo na javni razpis oddajte na elektronskem prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>. Podpišite jo s kvalificiranim digitalnim potrdilom ali mobilno identiteto smsPASS (v nadaljevanju: elektronsko podpisana vloga). V tem primeru vloge ni treba tiskati in pošiljati po navadni pošti.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **13. 2. 2023 do 23.59.**

**13.2 Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne identitete smsPASS, lahko v spletno aplikacijo eJR na naslovu: <http://ejr.ekultura.gov.si/ejr-web> vstopa z uporabniškim imenom in geslom.

Vlogo na javni razpis prijavitelj tudi v tem primeru odda na elektronskem prijavnem obrazcu, nato pa natisne in lastnoročno podpiše ter pošlje fizično po pošti (v nadaljevanju: lastnoročno podpisana vloga).

Obe različici vloge, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva elektronska različica.

Natisnjena in lastnoročno podpisana prijava mora biti **najpozneje 13. 2. 2023 do 23.59** poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, oziroma najpozneje do navedenega roka neposredno predložena Glavni pisarni ministrstva na navedenem naslovu v času uradnih ur.

Vse obvezne priloge, določene v razpisni dokumentaciji oziroma besedilu javnega razpisa, morajo **biti priložene le v spletnem prijavnem obrazcu**, fizično jih ne pošiljajte. Posamezna priloga (priponka) lahko vsebuje več različnih dokumentov.

Pošiljka mora biti poslana oziroma izročena v zaprti ovojnici, na katero je obvezno treba nalepiti A4 dokument »Kuverta«, ki vsebuje vse potrebne podatke, kot so naslov, oznaka javnega razpisa, navedba prijavitelja in drugo. Dokument »Kuverta« je dostopen v spletni aplikaciji eJR.

1. **Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in kriterije javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa, objave rezultatov javnega razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

1. **Odpiranje, pregled in dopolnjevanje vlog**

Po poteku razpisnega roka komisija za odpiranje vlog, ki jo izmed zaposlenih na ministrstvu imenuje ministrica za kulturo, hkrati odpre vse vloge, ki so do tedaj prispele, in preveri izpolnjevanje formalnih pogojev.

Odpiranje bo potekalo v prostorih ministrstva, datum pa bo objavljen na spletni strani <https://www.gov.si/drzavni-organi/ministrstva/ministrstvo-za-kulturo/javne-objave/>.

Če je vloga formalno nepopolna, bo prijavitelj pisno pozvan, da jo dopolni. Prijavitelj mora vlogo dopolniti v petih (5) dneh od prejema poziva k dopolnitvi**.**

Dopolnitev šteje za pravočasno:

* če je v roku oddana in elektronsko podpisana s kvalificiranim digitalnim potrdilom ali mobilno identiteto smsPASS
* ali če je oddana z uporabniškim imenom in geslom (brez kvalificiranega digitalnega potrdila ali mobilne identitete smsPASS). Prijavitelj mora v tem primeru dopolnitev še natisniti, lastnoročno podpisati in žigosati (ali opremiti z izjavo, da ne posluje z žigom) ter jo poslati po pošti z navadno pošiljko, ki bo v vložišče ministrstva prispela do roka, ali do roka poslati po pošti s priporočeno pošiljko ali do roka oddati v glavni pisarni v poslovnem času ministrstva.

Prijavitelj v dopolnitvi **ne sme spreminjati** višine zaprošenih sredstev ali tistih elementov vloge, ki vplivajo ali bi lahko vplivali na drugačno razvrstitev vloge glede na preostale.

1. **Zavrženje vlog**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala splošnih in posebnih pogojev, določenih v besedilu javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi obveznih dokazil in vloge prijavitelja.

**Vse prepozne in nepopolne vloge ter vloge, ki jih bodo oddale neupravičene osebe, bo ministrica na podlagi petega oziroma šestega odstavka 117. člena ZUJIK zavrgla.**

1. **Odločitev o izboru**

Predlog projektov, katerih izvedbo bo financiralo ministrstvo, bo oblikovala pristojna strokovna komisija, upoštevajoč njihovo finančno zahtevnost, vsebinsko kakovost in za ta javni razpis predvidena finančna sredstva. Dokončno odločitev o izboru izvajalcev bo sprejela ministrica na podlagi predloga strokovne komisije.

Ministrstvo si pridržuje pravico, da prijavitelju na podlagi utemeljenih razlogov predlaga nižjo višino sofinanciranja od zaprošene. V takšnem primeru bo strokovna komisija prijavitelju predlagala nižjo višino sofinanciranja od zaprošene za enak obseg istega predlaganega projekta. Nestrinjanje prijavitelja s predlogom ministrstva se bo štelo kot odstop od vloge.

Ministrica o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in deležu sofinanciranja ali o zavrnitvi sofinanciranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa. V primeru objektivnih sprememb, ki vplivajo na pogodbeno razmerje, bo z izvajalcem sklenjen aneks k pogodbi.

Ministrstvo lahko ob naknadni ugotovitvi, da prijavitelj ne izpolnjuje pogojev iz besedila tega javnega razpisa, ko je odločba o izboru projekta že izdana, spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo vseh že izplačanih sredstev skupaj z zakonitimi zamudnimi obrestmi.

1. **Obveščanje o izboru**

Prijavitelji bodo o izidih razpisa obveščeni v 60 dneh od zaključka odpiranja vlog. Ta se šteje od dne prejema zadnje po pozivu dopolnjene vloge oziroma ko se iztečejo vsi roki za dopolnjevanje vlog.

Prijavitelj lahko v tridesetih dneh od prejema odločbe o neizboru, ki jo na predlog strokovne komisije za ocenjevanje vlog sprejme ministrica, vloži tožbo na Upravno sodišče Republike Slovenije.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Magda Stražišar, telefon: (01) 369 5947, e-pošta: magda.strazisar@gov.si.

 Dr. Asta Vrečko

 ministrica

Datum: 3. 1. 2023

Št.: 6140-40/2022-3340-4

1. Prijavitelj, ki ima status subjekta v javnem interesu na področju kulture, prejme dodatne štiri točke (16. člen Zakona o nevladnih organizacijah (Uradni list RS, št. 21/18) ter 80. in 81. člen Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg), 3/22 – ZDeb in 105/22 – ZZNŠPP). [↑](#footnote-ref-1)